Luister: Knysna-strande gesluit ná haai-aanvalleFoto: NSRI Die strande in die Knysna-omgewing waar twee withaai-aanvalle die afgelope tyd voorgekom het, is vir ŉ onbepaalde tyd gesluit. Georlene Wolmarans, burgemeester van Knysna, het die aankondiging gemaak te midde van die vakansieseisoen en ŉ besluit sal geneem word oor die oopstel van die strande. Maroela Media het vroeër berig Dylan Reddering (23) is Vrydag op sy branderplank by Lookout-strand in Plettenbergbaai aangeval en Caleb Swanepoel (20) is Saterdag by Buffelsbaai, naby Knysna aangeval. Hy het sy been verloor. Al twee die slagoffers was Ikey-studente en is vermoedelik deur ŉ witdoodshaai aangeval. Craig Lambinon, woordvoerder van die Nasionale Seereddingsinstituut waarsku vakansiegangers om uit die see te bly tot dit veiliger is. Enrico Gennari, ŉ haaikenner van Oceans Research in Mosselbaai, sê gerugte dat dieselfde haai vir albei die voorvalle verantwoordelik was, is onwaar. Hy sê daar is ŉ sardienloop in die gebied en dit lei tot die teenwoordigheid van talle roofvisse. Jeremy Cliff, hoof van navorsing by die KwaZulu-Natalse Haai Raad gee moontlike redes waarom haaie mense sou aanval. Hy sê ook die kans dat dieselfde haai vir albei aanvalle verantwoordelik was is baie skraal.